laion/Wikipedia-Exotic huggingface dataset:
ויסטריה

וִיסטֵריָה (שם מדעי: Wistaria) היא סוג צמח נוי מטפס ממשפחת הפרפרניים. הוויסטריה נקראת על שמו של פרופסור קספר ויסטר (אנ'), מומחה לאנטומיה באוניברסיטת פנסילבניה שבארצות הברית. פרי הוויסטריה, כמו של כל משפחת הקטניות, הוא תרמיל העשוי שתי קשוות ובתוכו זרע אחד או יותר. בזמן ההבשלה הפרי מתייבש ואינו עסיסי. חלק מהתרמילים נפתחים לצורך פיזור הזרעים ויש שאינם נפתחים כלל. הפרחים הרמאפרודיטיים, כלומר בעלי איברים משני המינים. ישנם כמה מינים מוכרים של ויסטריה. בין הידועים: הסינית (Wisteria sinensis) והיפנית (Wisteria floribunda). לוויסטריה היפנית יותר עלעלים בעלה, עוקץ פרח ארוך יותר, פרחיה ריחניים יותר, אך אינם פורחים בו זמנית בכל האשכול. פריחת הוויסטריה בישראל היא באביב, באשכולות גדולים של פרחים ריחניים באורך של כ-30 סנטימטרים. הפריחה היא לרוב בצבעי סגול, כחלחל, ורוד או לבן. מחוץ לישראל קיימים זנים רבים מאוד של ויסטריה, חלקם עם פרח ריק וחלקם עם פרח מלא ובמנעד גוונים רחב יותר מבישראל. מדיה וקבצים בנושא ויסטריה בוויקישיתוף ויסטריה, באתר ITIS (באנגלית) ויסטריה, באתר NCBI (באנגלית) ויסטריה, באתר Tropicos (באנגלית) ויסטריה, באתר GBIF (באנגלית) ויסטריה, באתר IPNI (באנגלית) ויסטריה, באתר אנציקלופדיה בריטניקה (באנגלית) אסתר זנדברג, ברחבי העולם משווקים צמחי הוויסטריה הסינית כאתרי תיירות לכל דבר, באתר הארץ, 7 באפריל 2021 ערך זה הוא קצרמר בנושא בוטניקה. אתם מוזמנים לתרום לוויקיפדיה ולהרחיב אותו.
איימי טיגרדן

איימי רישל טיגרדן (באנגלית: Aimee Richelle Teegarden; נולדה ב-10 באוקטובר 1989) היא שחקנית ודוגמנית אמריקאית. מוכרת בעיקר בשל תפקידה בתור ג'ולי טיילור בסדרת הטלוויזיה "אורות ליל שישי" ברשת NBC ובזכות הופעתה בתור אמרי וויטהיל בסדרת המדע-בדיוני "חוצה כוכבים" ברשת The CW. טיגרדן נולדה בעיר דאוני, קליפורניה. היא סיימה את לימודי התיכון באמצעות לימודים עצמאיים בגיל שש עשרה. היא דגמנה למספר קמפיינים כולל טומי הילפיגר, הוליסטר ואולד נייבי וביצעה מספר הופעות משחק טלוויזיוניות בין היתר בסדרות "פשע מן העבר", "מדריך ההישרדות של נד" ו-"האנה מונטנה". בשנת 2006 הצטרפה לקאסט של הסדרה "אורות ליל שישי" מבית רשת NBC, שם שיחקה את ג'ולי טיילור, בתו של קייל צ'נדלר ועל תפקיד זה זכתה בפרס הוליווד הצעירה. היא הייתה שופטת בתחרות מיס נוער ארצות הברית לשנת 2007 ובשלב שאלת השופטים היא שאלה את נציגת דרום קרוליינה "סקרים מראים כי חמישית מהאמריקאים אינם יודעים היכן נמצאת ארצות הברית על מפת העולם, מה את חושבת על כך", שאלה שסוקרה רבות בתקשורת עקב התשובה הלא שגרתית שנענתה "אני חושבת שהחינוך ומוסדותיו צריכים לשרת רק את האמריקאים". בשנת 2009 התארחה בשלושה פרקים מתוך סדרת הנעורים "90210" בתור רונדה, תלמידה בתיכון מערב בוורלי הילס היוצאת עם אית'ן וורד, לאחר מכן היא גם הופיעה בפרק בסדרה "CSI", ושיחקה בתפקיד קטן בסרט המוזיקלי "העידן המושלם לרוקנרול" לצד קווין זגרס. שיחקה גם בסרט האימה "למכירה על ידי בעלים" לצד רייצ'ל ניקולס. בשנת 2011 טיגרדן שיחקה בסרט האימה "צעקה 4", בתפקיד הראשי בסרט הנעורים של דיסני "נשף סיום" ובסרט "תחתית החושך" עם דניס קווייד ודבון ורקהייזר. בשנת 2014 שיחקה את הדמות הראשית בסדרת הטלוויזיה "חוצה כוכבים" ברשת The CW, שירדה לאחר 13 פרקים. בשנת 2016 שיחקה בסדרת הדרמה המשפטית "ידוע לשמצה" ברשת ABC, בכיכובה של פייפר פראבו, ובסרט הקולנוע "ברוקלין בייקרי". בשנת 2017 שיחקה בסרט האימה "הצלצול 3", שהוא הסרט השלישי בסדרת הצלצול. בשנת 2021 התארחה בפרק מתוך סדרת הטלוויזיה "הטירון" מבית רשת ABC בדמותה של ריטה קיסיין. היא הופיעה במספר קליפים ובין היתר בקליפ של להקת הרוק הינדר לשיר "Without You", בקליפ לשיר "Kelsey" של להקת הפופ מטרו סטיישן, והתארחה בקליפ של דמי לובאטו לשיר "Made in the USA". טיגרדן היא טבעונית וחברה בארגון של הבונים החופשיים "Job's Daughters International", ובנוסף היא תומכת בארגון "Oceana", ארגון ללא כוונת רווח למטרת שימור אוקיינוסים. בשנת 2008 קיבלה אות הוכרה מטעם מסדר דה מולה. מדיה וקבצים בנושא איימי טיגרדן בוויקישיתוף אתר האינטרנט הרשמי של איימי טיגרדן (באנגלית) איימי טיגרדן, ברשת החברתית אקס (טוויטר) איימי טיגרדן, במסד הנתונים הקולנועיים IMDb (באנגלית) איימי טיגרדן, באתר AllMovie (באנגלית) איימי טיגרדן, באתר Box Office Mojo (באנגלית) איימי טיגרדן, במסד הנתונים הקולנועיים KinoPoisk (ברוסית)
גידה ספנדמאגר

גידה ספנדמאגר (הוצאה להורג בשנת 1543) הייתה אישה דנית שהואשמה כמכשפה. היא הייתה אחת הנשים הראשונות שהוצאו להורג בסקנדינביה בעוון כישוף. ב-1543 המלך כריסטיאן השלישי, מלך דנמרק צייד צי מלחמה של 40 ספינות כדי לצוד את הצי המלכותי ההולנדי סמוך לחופי נורווגיה ולגרשו חזרה להולנד. מחוץ לאלסינור הצי נתקע בים רגוע, וכל היוזמה נכשלה. את האשמה לכישלון זה הטילו על ספנדמאגר, אשתו של סוחר, שלכאורה אספה קבוצת מכשפות בעמק מחוץ לעיר, והפעילה כישוף על הספינות. ספנדמאגר נעצרה ונחקרה בעינויים. המשפט נגד גידה הוביל להאשמתם של מספר אנשים בשנים 45–1543 בהטלת כישוף על ספינותיו של המלך, כך שלא תהיה רוח במפרשיהן. במשפטה כיהן המושל המלכותי אסקה בילדה. היא הודתה באשמה במהלך העינויים, והצביעה על מספר אנשים, ביניהם נשים וגברים וכן כמרים, מה שהוביל להתרחבות של משפט המכשפות, מכיוון שלקחו את דברים ברצינות יתרה. היא גם אמרה שהכישוף לעולם לא יוסר, אלא אם כן ירשו לה להסירו בעצמה. האנשים שהיא הפלילה נעצרו ועונו "כל כך קשה שגפיהם פורדו מגופם", אבל אף אחד חוץ מגידה לא הודה באשמה. אחת הנשים שוחררה לאחר שניתן לה אליבי על ידי אזרחי העיר. בנובמבר 1543, המלך דרש שהמכשפה העיקרית, קרי גידה, תישרף על המוקד. נראה שהיא נחקרה ועונתה במשך זמן מה לפני שבוצע גזר הדין. המקרה של גידה ספנדמאגר היה הראשון מבין שלושה מקרים מפורסם בהם אסונות הואשמו על כישוף והובילו למשפטי מכשפות בדנמרק. ב-1566, מספר אוניות דניות טבעו בסערה סמוך לגוטלנד; נשים מקופנהגן הואשמו בגרימת הסערה כדי שיוכלו לשמור לעצמן מספר דברים אשר הושארו בחזקתן על ידי רב חובל אחד של הספינות הטבועות. הנשים נעצרו והועלו על המוקד. בשנת 1589, כמה נשים מקופנהגן הואשמו בגרימת סערה, אשר הסיטה מדרכה את הצי שהיה אמור לקחת את אן נסיכת דנמרק לחתונה שלה עם המלך ג'יימס השישי של סקוטלנד, והגיע לנורווגיה במקום זאת. היה זה אחד ממשפטי המכשפות הראשונים בדנמרק, אחרי המשפטים של קרן גרוטס ובודיל לוריצן, אשר נשרפו על המוקד בסטגה ב-1539. היה מקרה קודם בשנת 1530, שבו הנשים של לארס קילינג ויורגן אולסן נשרפו על המוקד בבורנהולם, אבל האי היה באותה העת (1525-75) בשלטונו של ליבק. Hans Anckarstjerna: Djævle og trolddom [Devils and magic] https://web.archive.org/web/20110717103618/http://sten25.tripod.com/stortorget_radhuset.htm Dagligt Liv i Norden i det sekstende Aarhundrede [Daily life in Scandinavia in the 16th century] Gyldendalske Boghandel, Nordisk Forlag, Copenhagen (1914) Peter Andreas Harteg: Heksebål på Bornholm [Witch trials at Bornholm], Bornholms Tidende (1992) Möller, Peter von: Halländska herregårdar[Halland manors], 1871 (Danish) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "גידה ספנדמאגר".
חבוט רמי

חבוֹט רמי (תרגום: הכה והשלך) הוא מושג הלכתי בארמית הקובע שבמצבים מסוימים מדמים גוף מסוים המונח אופקית, כאילו הוא מוטל מטה על מה שתחתיו, "השפל והשלך אותו על האוויר שתחתיו". הלכה זו בעלת משמעות בעיקר בדיני סכך הסוכה, בדיני מבוי ובקביעת אוהל, והיא מקבילה לדין גוד אחית הקובע קביעה דומה בדיני מחיצות. דין זה הוא הלכה למשה מסיני כמו גוד אחית. המונח מוזכר במסכת סוכה: מאי (סוכה) מדובללת? אמר רב: סוכה ענייה, ושמואל אמר: קנֶה עולֶה וקנֶה יורֶד... אמר אביי: לא שנו אלא שאין בין זה לזה שלשה טפחים, אבל יש בין זה לזה ג' טפחים – פסולה. אמר רבא: אפילו יש בין זה לזה שלשה טפחים – נמי לא אמרן אלא שאין בגגו טפח, אבל יש בגגו טפח – כשרה, דאמרינן חבוט רמי. — תלמוד בבלי, מסכת סוכה, דף כ"ב, עמוד א' בגמרא לעיל, מובאת מחלוקת אמוראים, בין אביי לרבא (שהלכה נפסקה כמותו), בנוגע לסוכה שסככהּ עשוי קנים המופרדים זה מזה בגובה בו הם מונחים מעל 3 טפחים (שאם פחות מכך, אין צורך בכלל "חבוט רמי" משום שפחות משלושה טפחים, יש בהם דין לבוד שרואים אותם כאילו היו מחוברים): אביי סובר כי באופן כזה הסוכה פסולה. רבא אומר כי אם הקנה העליון בעל רוחב של לפחות טפח (שיש עליו שם "אוהל"), אזי אומרים "חבוט רמי" ורואים כאילו הוא מונח לצד הקנה שתחתיו (בהטלה מלמעלה) והסוכה כשרה. כדי להתיר טלטול במבוי, יש להכשירו על ידי לחי וקורה. כלומר, לוח אנכי המוצב בצד הפתח של המבוי (לחי) וקורה המונחת בצורה אופקית בין שני קירות הכניסה למבוי. אם הקורה מונחת גבוה מעל קירות המבוי אומרים חבוט ומחשיבים אותה כמונחת על כותלי המבוי. אין אומרים "חבוט רמי" אלא כשיש רוחב של טפח או יותר בקורה העליונה. לדעת חלק מהראשונים אין אומרים "חבוט רמי" אלא כאשר יש מרווח של טפח ומעלה ברובד התחתון של התקרה (במקום שאותו הקורה העליונה נועדה למלא). לדעת השולחן ערוך אין די בכך שיהיה טפח בין הקורות בשני הרבדים, ואומרים "חבוט רמי" רק כשיש ברובד התחתון מרווח תואם לרוחב הקורות שברובד העליון, דהיינו שכאשר הרוחב של הקורות ברובד העליון גדול יותר, הרוחב של הקורות ברובד התחתון צריך להיות גם הוא גדול בהתאם. פירוש רש"י על תלמוד בבלי, מסכת סוכה, דף כ"ב, עמוד א': ”'שאין בגגו' – בקנה העולה רחב טפח, דלאו שם אהל עליה לאחשובי ולמימר ביה חבוט רמי (כלומר) השפל והשלך אותו על האויר שתחתיו, דהיינו נמי ענין גוד אחית אלא לענין מחיצה, דהוי חודה של מחיצה – שייך למימר גוד אחית (כלומר) משוך אותה והורד, ולענין המוטל לרוחב ובא לסתום אויר שייך למימר חבטא.” עיין במשנה תורה לרמב"ם, ספר זמנים, הלכות שופר וסוכה ולולב, פרק ה', הלכה כ"א, ובטור ושולחן ערוך, אורח חיים, סימן תרל"א, סעיף ה' תלמוד בבלי, מסכת ערובין, דף ט', עמוד א' תלמוד בבלי, מסכת סוכה, דף כ"ב, עמוד א' ראו בהגהת הרמ"א לשולחן ערוך, אורח חיים, סימן תרל"א, סעיף ה' ראו ביאור הלכה סימן תרלא הבהרה: המידע בוויקיפדיה נועד להעשרה בלבד ואין לראות בו פסיקה הלכתית.
ירון בן הרוש

ירון בן הרוש (נולד ב-13 ביוני 1995) הוא שחקן ודוגמן ישראלי. התפרסם בסדרה "כדברא". בן הרוש התפרסם כאשר החל לשחק בסדרה "כדברא" לצד השחקנים אביה מלכה, גילי איצקוביץ, דנה לב ודין גרבר ב-2017. ב-2018 החל בן הרוש לשחק בעונה השנייה של הסדרה "נעלמים" לצד השחקנים גאיה גור אריה וספיר בן רובי. באותה שנה השתתף בסרט "הנשף" לצד יהונתן וילוז'ני, אשר משחק איתו בסדרה "כדברא". בנוסף בשנת 2019 החל לשחק בסדרה "התחנה" לצד שירה לוי וגפן ברקאי. כדברא - 2017 - שחר דהן נעלמים - 2018 - תום הנשף - 2018 - שחר התחנה - 2019 - נימי ירון בן הרוש, ברשת החברתית אינסטגרם ירון בן הרוש, במיזם "אישים" לתיעוד היצירה הישראלית ירון בן הרוש, במסד הנתונים הקולנועיים IMDb (באנגלית) ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.
יחסי אזרבייג'ן–קובה

יחסי אזרבייג'ן–קובה הם היחסים הדיפלומטיים שבין הרפובליקה של אזרבייג'ן לבין הרפובליקה של קובה. שתי המדינות חברות בארגון המדינות הבלתי-מזדהות. קובה הכירה בעצמאות אזרבייג'ן ב-26 בדצמבר 1991. היחסים הדיפלומטיים בין המדינות כוננו ב-27 במרץ 1992. ב-2004, ממשלת קובה מינתה את שגריר רוסיה כשגריר הממונה על אזרבייג'ן. ב-9 באפריל 2004, שר החוץ של אזרבייג'ן, אלמר ממדיארוב, קיבל בברכה את השגריר הרוסי. השגריר הציג עותק של כתב האמנתו, וציין כי הוא רואה את המשך שיתופי הפעולה בין קובה לאזרבייג'ן. באותו היום, נשיא אזרבייג'ן, אילהם אלייב, קיבל את כתב אמנתו המקורי. בשנת 2016, שווי הסחורה שיוצאה מאזרבייג'ן לקובה הגיעה לסך 1.14 אלף דולר אמריקאי והיא כללה תנורים, כלי מטבח חשמליים, כיריים מברזל וכלי מטבח מברזל. באותה שנה, שווי הסחורה שיוצאה מקובה לאזרבייג'ן הגיעה לסך 56.7 אלף דולר והיא כללה טבק מגולגל בלבד. בשנת 2016, שווי הסחורה שיוצאה מאזרבייג'ן לקובה הגיעה לסך 5.8 אלף דולר אמריקאי והיא כללה גלגלי גומי. באותה שנה, שווי הסחורה שיוצאה מקובה לאזרבייג'ן הגיעה לסך 67.3 אלף דולר והיא כללה טבק מגולגל בלבד. קובה מיוצגת באזרבייג'ן על ידי שגרירות שהיא מחזיקה בבאקו, בירת אזרבייג'ן. אזרבייג'ן מיוצגת בקובה על ידי משרד שגרירות שהיא מחזיקה בהוואנה, בירת קובה. מדיה וקבצים בנושא יחסי אזרבייג'ן–קובה בוויקישיתוף יחסי אזרבייג'ן–קובה, ברשת החברתית אקס (טוויטר) יחסי אזרבייג'ן ומדינות אמריקה, באתר משרד החוץ האזרבייג'ני Products that Azerbaijan exports to Cuba (2016), The Observatory of Economic Complexity (באנגלית) (ארכיון) Products that Azerbaijan imports from Cuba (2016), The Observatory of Economic Complexity (באנגלית) (ארכיון) Products that Azerbaijan exports to Cuba (2015), The Observatory of Economic Complexity (באנגלית) (ארכיון) Products that Azerbaijan imports from Cuba (2015), The Observatory of Economic Complexity (באנגלית) (ארכיון) שגרירות קובה / שגרירות אזרבייג'ן, באתר EMBASSYPAGES.COM
סוכן תרבות

סוכן תרבות הוא מגזין תרבות בהגשת קובי מידן המשודר בערוץ כאן 11 בימי שישי בשעה 17:00. התוכנית משדרת מגוון ראיונות עומק, דיוני רוחב, כתבות חוץ, פרשנויות, ביקורות והמלצות על כל מה שקורה בתחומי היצירה והדעת בישראל ומחוצה לה. התוכנית הראשונה שלה שודרה ב-5 במרץ 2018. את התוכנית מפיקה חברת ההפקות 'קסטינה תקשורת', והיא מצולמת באולפני הרצליה. התוכנית עלתה לשידור בימי שני וחמישי בשעה 23:00, והחליפה את תוכנית התרבות שקדמה לה, "מועדון תרבות", ששודרה מאז השקת הערוץ. ביום שישי ה-13 ביולי 2018 פתחה התוכנית עונה שנייה ועברה לשדר תוכנית בת שעה (במקום שתי תוכניות בנות חצי שעה) בשעה 18:30 בימי שישי, כמגזין תרבות שבועי. כיום משודרת התוכנית בימי שישי בשעה 17:00. בתקופת מגפת הקורונה שודרה גם מהדורה יומית של התכנית. אל קובי מידן הצטרפו להנחיה גם גאולה אבן ולוסי אהריש. התכנית מוצגת לרוב במבנה קבוע בו פותח מידן בתחילת התכנית במונולוג המקשר לרוב אירוע היסטורי לאירוע אקטואלי עכשווי. לאחר מכן, מראיין מידן פאנל בן 2-3 אורחים על נושא אקטואלי. בגוף התכנית ראיון עם המרואיין המרכזי שהוא איש תרבות כגון עיתונאי, במאי, יוצר או שחקן. עד 2023, השדרנית אחינעם בר הגישה שורת המלצות בתחומים מגוונים כולל אירועים לילדים, תערוכות במוזיאון והופעות. במהלך השנה, החליפה אותה מאיה אלקולומברה בהגשת הפינה. לעיתים מוצגות גם המלצות נוספות מאנשי רוח כסופרים ואמנים לאירועים בשבוע הקרוב שהם קשורים אליהם באופן אישי. הראיון האחרון בתוכנית הוא קצר יחסית עם מרואיין בו הוא עונה על שאלון קבוע שנשאל מדי שבוע. התכנית נחתמת בקטע מתוך ארכיון כאן 11 (לשעבר ערוץ 1), לרוב קטע היסטורי נדיר שלא שודר רבות ומתקשר לאירועי השבוע החולף. "סוכן תרבות", במסד הנתונים הקולנועיים IMDb (באנגלית) סוכן תרבות באתר של תאגיד השידור הציבורי אריאנה מלמד, "סוכן תרבות": הרדיו המצולם של קובי מידן, באתר הארץ, 6 במרץ 2018 ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
יחסי אזרבייג'ן – מזרח טימור

יחסי אזרבייג'ן–מזרח טימור הם היחסים הדיפלומטיים שבין הרפובליקה של אזרבייג'ן לבין הרפובליקה הדמוקרטית של מזרח טימור. שתי המדינות חברות בארגון המדינות הבלתי-מזדהות. היחסים הדיפלומטיים בין אזרבייג'ן למזרח טימור כוננו ב-5 באפריל 2004. ב-14 בפברואר 2013, השגריר האזרבייג'ני באינדונזיה, טמרלן גרייב, העביר את כתב אמנתו לנשיא מזרח טימור, תיאור מתן רואק. לאחר מכן, שגרירות אזרבייג'ן בג'קרטה (בירת אינדונזיה), שנפתחה בשנת 2010, מונתה אחראית גם על מזרח טימור. אזרבייג'ן אינה מיוצגת במזרח טימור, הן בדרג השגרירות והן בדרג הקונסולרי. השגרירות המייצגת את אזרבייג'ן נמצאת בג'קרטה, בירת אינדונזיה. מזרח טימור אינה מיוצגת באינדונזיה, הן בדרג השגרירות והן בדרג הקונסולרי. FS, Siyasət, www.mfa.gov.az
ירחמיאל אונגרישר

הרב ירחמיאל אוּנְגְרִישֶר (נולד בי' באלול תש"ז, 26 באוגוסט 1947) הוא ראש ישיבת בית מדרש עליון בבני ברק. נולד במונסי ניו יורק לאסתר ולרב דן אונגרישר. אמו היא בתו של הרב ראובן גרוזובסקי שעמד בראשות הישיבות תורה ודעת ובית מדרש עליון. בבחרותו למד בישיבה במונסי בראשות אביו. בשנת תשכ"ח בהיותו בן 21 עלה לישראל ולמד בישיבת בריסק בירושלים בראשות הרב יוסף דוב הלוי סולובייצ'יק. בשנת תש"ל (1970) נישא למרים גרשנוביץ בתו של הרב ראובן יוסף גרשנוביץ לימים ראש ישיבת הנגב שכיהן באותה התקופה כראש ישיבת חמדת שמואל במושב חמ"ד. שמחת הנישואין נערכה בחצר הישיבה במושב. לאחר נישואיו התגורר בירושלים והמשיך ללמוד בישיבת בריסק. בשנת תשל"ה (1975) עבר לבני ברק ומונה לר"מ בישיבת חמד בראשות חותנו. לאחר כמה שנים נסגרה הישיבה ובמקומה נפתח במקום כולל אברכים שהרב אונגרישר הועמד בראשו. בשנת תשמ"ו (1986) פתח כולל אברכים בבני ברק בשם "בית מדרש עליון". כמה שנים אחר פתיחת הכולל רכש בית בשכונת נוה אחיעזר בבני ברק ועבר להתגורר בו כשהוא מקצה את הקומה העליונה לבית מדרש עבור הכולל שבראשותו ועבור ציבור האברכים שהתגוררו בשכונה, כשהוא משמש להם כרב ופוסק. בשנת תשנ"ד (1994) הוסיף קומה שלישית לבית והכולל עבר לקומה זו משמש המקום כבית המדרש של הישיבה). בשנת תשנ"ח ביקש אביו לפתוח סניף לישיבתו שבמונסי בישראל, לצורך כך הגיע הרב דן אונגרישר לישראל וביקש את סיועו של הרב מיכל יהודה ליפקוביץ שהכירו מהימים שלמדו בצוותא אצל הרב שלמה היימן, לייסד ישיבה. בחודש ניסן תשנ"ח הוקמה הישיבה עם 22 בחורים שהתקבצו מהישיבות פוניבז', תפרח וחדרה, כשהרב דן אונגרישר מעמיד בראשות הישיבה את בנו הרב ירחמיאל. נכון לשנת תש"פ לומדים בישיבה כ-600 בחורים. שיטת הלימוד של הרב אונגרישר מתאפיינת בעיון עמוק כפי שקיבל מרבו הרב יוסף דוב הלוי סולובייצ'יק, בשיעוריו הוא מרבה לצטט מספרי זקניו הרבנים ברוך דב ליבוביץ וראובן גרוזובסקי. שיחות המוסר שהוא מוסר מבוססות ברובן על ספרי החפץ חיים. כנהוג בישיבות בית בריסק אחת לשבוע במוצאי שבת מתקיים בביתו שיעור בחומש ורש"י בעיון, שבו מתייחס ראש הישיבה גם לעניינים אקטואליים. חרף היותו ראש הישיבה מקפיד הרב אונגרישר ללמוד שלשה סדרים בהיכל הישיבה תוך לימוד בחברותא עם בחורים מבני הישיבה כשהוא משמש דוגמה אישית לשקידה ועמל התורה. להרב אונגרישר בת יחידה הנשואה לרב טוביה שפירא (בנו של הרב זאב שפירא, ר"מ בישיבת בית מאיר) המשמש כר"מ בישיבת בית מדרש עליון. קובץ השיעורים על מסכתות הש"ס קובץ הביאורים ענייני הלכה ומוסר חתנו של הרב ברוך דב ליבוביץ השניים אף הוציאו לאור יחד את שיעורי רבם בשם 'חידושי ר' שלמה' יענקי קצבורג, כך ייראה עולם הישיבות בזמן אלול הקרוב, 26.06.2019, באתר כל הזמן עם זאת עד לשנת תשע"א (2011) היה מוסר מידי לילה בביתו שיעור בבקיאות בדף היומי לתושבי השכונה, שיעור שהתקיים ברצף למעלה מ-25 שנה חתנו של הרב זלמן רוטברג
רכס טוצ'ה

רכס טוצ'ה (באנגלית: Tucha Range) הוא רכס הרים המהווה תת-רכס של רכסי סוואנל, בהרי אומינקה בצפון פרובינציית קולומביה הבריטית שבקנדה.  הרכס ממוקם צפונית לנהר אינג'ניקה, ודרומית לנחל טוצ'ה. שטחו של הרכס 527 קמ"ר. שיאו של הרכס הוא בגובה 1,601 מטרים מעל פני הים. רכס טוצ'ה באתר ממשלת קולומביה הבריטית תצלום לוויין של רכס טוצ'ה מידע גאוגרפי באתר ממשלת קולומביה הבריטית רכס טוצ'ה באתר אנציקלופדיית ההרים הקנדית. רכסי קולומביה הבריטית לפי גובהם
טוצ'ה

האם התכוונתם ל... טוצ'ה (נחל) – נחל בהרי אומינקה בפרובינציית קולומביה הבריטית בקנדה רכס טוצ'ה – רכס הרים המהווה תת-רכס של הרי אומינקה אגם טוצ'ה – אגם במהלך נחל טוצ'ה טוצ'ה - כפר באוקראינה טוצ'ה - כפר בצפון איראן
יאנגבלאד

דומיניק האריסון (באנגלית: Dominic Harrison; נולד ב-5 באוגוסט 1997), הידוע בשם הבמה יאנגבלאד (Yungblud), הוא זמר-יוצר, מוזיקאי ושחקן אנגלי. האריסון נולד בדונקסטר, אנגליה. יאנגבלאד מגדיר את עצמו דרך המוזיקה שהוא יוצר כאמן חברתי שלא מפחד לספק שירי מחאה. הוא נשר מבית הספר בגיל שש עשרה, והתחיל את קריירת המוזיקה שלו בלונדון. בשנת 2016 גילם את דמותו של אוז בסדרת הדרמה המוזיקלית "האכסניה" בערוץ דיסני, אשר מבוססת על הסדרה הישראלית "כוכב הצפון". הסינגל שלו "I Love You, Will You Marry Me" החל לצבור פופולריות בשנת 2017, כאשר הסגנון שלו תואר כגרסה הצעירה של ארקטיק מאנקיז וג'ימי טי, המתמזג עם מגע של היפ הופ. שירו "Falling Skies", שבוצע עם שרלוט לורנס, היה חלק מפסקול העונה השנייה של הסדרה "13 סיבות למה". ב-19 בספטמבר 2018 הוציא יאנגבלאד את השיר "Polygraph Eyes" השיר מדבר על פגיעות מיניות והטרדות כנגד נשים. על הנושא אמר בריאיון ״הנושא צריך להיות מדובר גם מנוקדת מבט גברית.״ ב-6 ביולי 2018 שוחרר האלבום ״21st Century Liability״ ב-17 בינואר 2019 שוחרר השיר ״Loner״ בפברואר 2019 הוציא יאנגבלאד את השיר "Minutes 11" עם הזמרת הלסי, שאיתה ניהל מערכת יחסים עד אוקטובר 2019. מיד לאחר מכן, ב-3 במאי 2019 שוחרר השיר "Parents", שזכה להצלחה גדולה, במיוחד ברשתות החברתיות. ב-7 ביוני 2019 שוחרר שיתוף פעולה של יאנגבלאד יחד עם מאשין גאן קלי וטראוויס בארקר תחת השם "I Think I'm Okay" ב-4 בדצמבר 2020 הוציא את אלבום האולפן השני שלו Weird!. האלבום מכיל 14 שירים. ב-19 באוגוסט 2021 הוציא את השיר "Fleabag". ב-11 במרץ 2022 הוציא את הסינגל "The Funeral" יחד עם הקליפ מתוך האלבומו השלישי. ב-2 בספטמבר 2022 הוציא את אלבום האולפן השלישי שלו ״ YUNGBLUD" האלבום מכיל 12 שירים. 2018: 21st Century Liability 2020: Weird! 2022: "yungblud" 2018: Yungblud 2018: 21st Century Liablity 2019: The Underrated Youth מדיה וקבצים בנושא יאנגבלאד בוויקישיתוף אתר האינטרנט הרשמי של יאנגבלאד יאנגבלאד, ברשת החברתית פייסבוק יאנגבלאד, ברשת החברתית אקס (טוויטר) יאנגבלאד, ברשת החברתית אינסטגרם יאנגבלאד, ברשת החברתית טיקטוק יאנגבלאד, סרטונים בערוץ היוטיוב יאנגבלאד, במסד הנתונים הקולנועיים IMDb (באנגלית) יאנגבלאד, באתר אפל מיוזיק (באנגלית) יאנגבלאד, באתר ספוטיפיי יאנגבלאד, באתר סאונדקלאוד (באנגלית) יאנגבלאד, באתר Last.fm (באנגלית) יאנגבלאד, באתר AllMusic (באנגלית) יאנגבלאד, באתר MusicBrainz (באנגלית) יאנגבלאד, באתר דיזר יאנגבלאד, באתר Discogs (באנגלית) יאנגבלאד, באתר Songkick (באנגלית) יאנגבלאד, באתר Genius יאנגבלאד, באתר טיידל (באנגלית) weird! by YUNGBLUD, Genius (באנגלית)
הר גק

הר גק (באנגלית: Mount GEC) (נקרא גם הר גי - באנגלית Gee) הוא הר ברכס וינסטון צ'רצ'יל, בשטח הפארק הלאומי ג'ספר, בהרי הרוקי הקנדיים, בפרובינציית אלברטה שבקנדה. ההר ממוקם בעמק נהר סאנואפטה, כ-4 קילומטרים צפונית-מערבית לפסגת דיאדם. גובהו של ההר 3,130 מטרים מעל פני הים, והוא מתנשא 400 מטרים מעל סביבתו. שמו של ההר ניתן לו בשנת 1961. השם הוא ראשי תיבות של שמות שלושת המטפסים הראשונים שהגיעו לפסגת ההר (ולכן שמו של ההר מצוין באותיות גדולות). הראשונים שהגיעו לפסגת ההר היו ג'ורג' הר (George Harr), אלן וילטס (Ellen Wilts), וצ'אק וילטס (Chuck Wilts) בשנת 1948. תצלום לוויין של הר גק הר גק באתר peakfinder - תצלומי ההר תרשים הנוף הנשקף מהר גק באתר peakvisor הר גק באתר summitsearch מזג אוויר עדכני עבור הר גק סטטיסטיקות מזג אוויר עבור הר גק תחזית מזג אוויר עדכנית להר גק - לפי גבהים שלוש אותיות גדולות במכוון מידע גאוגרפי והיסטורי באתר אנציקלופדיית ההרים הקנדית מידע גאוגרפי
סוצ'י (כדורגל)

האם התכוונתם ל... ז'מצ'וז'ינה סוצ'י – מועדון כדורגל שהתקיים עד לשנת 2013. סוצ'י (כדורגל, 2013) – מועדון כדורגל שהתקיים בשנים 2013 - 2017 סוצ'י (כדורגל, 2018) – מועדון כדורגל שנוסד, בשנת 2018 על בסיס דינמו סנקט פטרבורג שעברה לעיר סוצ'י.
רוברט קרדשיאן

רוברט ג'ורג' קרדשיאן (באנגלית: Robert George Kardashian; ‏22 בפברואר 1944 – 30 בספטמבר 2003) היה עורך דין ואיש עסקים אמריקאי, אשר התפרסם בתור אחד מהסנגורים של או. ג'יי. סימפסון במשפט הרצח שלו, משפט שבסופו יצא זכאי. מספר שנים לאחר מותו, גרושתו, קריס ג'נר, בנותיו, קים, קלואי וקורטני, ובנו רוב, זכו לתהילה רבה בעקבות השתתפותם בתוכנית ריאלטי אודותיהם. קרדשיאן נולד בלוס אנג'לס, קליפורניה שבארצות הברית, דור שלישי למשפחת מהגרים ארמנים-נוצרים מאזור קארס שבארמניה (כיום בשטח טורקיה). בשנת 1966 סיים את לימודיו במנהל עסקים באוניברסיטת דרום קליפורניה, לאחר כעשור קיבל תואר דוקטור במשפטים מאוניברסיטת סן דייגו למשפטים. במהלך שנות ה-70 היה שותף במספר חברות של סאונד ומזון. ערך מורחב – משפט הרצח של או. ג'יי. סימפסון קרדשיאן וכוכב הפוטבול או. ג'יי. סימפסון נפגשו לראשונה בתחילת שנות ה-70 והפכו לידידים קרובים. לאחר הרצח של גרושתו של סימפסון, ניקול בראון סימפסון וידידה, רון גולדמן ב-12 ביוני 1994 סימפסון, אשר ידע שיהיה חשוד מיידי ברצח, שהה בביתו של קרדשיאן כדי להימנע מתשומת הלב התקשורתית, בנוסף, קרדשיאן נשא בידיו תיק של סימפסון שנחשד מאוחר יותר על ידי התובעים במשפט בתור התיק שבו נמצאו בגדיו המוכתמים בדם של סימפסון. יומיים לאחר הרצח, ב-14 ביוני, הקריא קרדשיאן לתקשורת מכתב שסימפסון כתב שרבים פירשו כמכתב התאבדות. קרדשיאן הצטרף לצוות הסנגורים של סימפסון שכלל את רוברט שפירו וג'וני קוקהורן (צוות שכונה על ידי התקשורת האמריקאית The Dream Team - צוות החלומות). בכך למעשה התובעים לא היו יכולים לחקור אותו לגבי עברו של סימפסון וכן לגבי התיק אותו נשא ביום הרצח. ב-3 באוקטובר 1995 חבר המושבעים קבע כי סימפסון אינו אשם בגרימת מותם של בראון וגולדמן, באירוע טלוויזיוני ששודר לכ-150 מיליון צופים. קרדשיאן ישב לצדו של סימפסון במהלך רוב הדיונים וביקר אותו בכלא פעמים רבות לאורך המשפט. בין השנים 1975–1976 היה בן זוגה של פריסילה פרסלי, גרושתו של אלביס פרסלי. בין השנים 1978 ל-1991 היה נשוי לקריס יוטון (שמאוחר יותר נישאה לאתלטית קייטלין ג'נר ושינתה את שם משפחתה בהתאם) נולדו לזוג ארבעה ילדים - קורטני, קים, קלואי ורוב. גרושתו וילדיו של קרדשיאן הפכו לאחר מותו לידוענים בעקבות השתתפותם בתוכנית ריאלטי אודות המשפחה. אחד מהפרקים הראשונים בסדרה הוקדש לזכרו של רוברט. לאחר הגירושין מיוטון, נישא פעמיים נוספות, נישואיו האחרונים התקיימו 6 שבועות לפני מותו מסרטן הוושט ב-30 בספטמבר 2003. דמותו של קרדשיאן גולמה על ידי דייוויד שווימר במיני-סדרה "אמריקה נגד או. ג'יי סימפסון" של רשת FX בשנת 2016. רוברט קרדשיאן, באתר "Find a Grave" (באנגלית) רוברט קרדשיאן, במסד הנתונים הקולנועיים IMDb (באנגלית) רוברט קרדשיאן, באתר Discogs (באנגלית) Who Was Robert Kardashian, Sr.? The Kardashians' bizarre involvements with O.J.'s trial Robert Kardashian O.J. Simpson trial: Testimony about Simpson's trip to Chicago From the couch: O.J.'s legacy continues Robert Kardashian, a Lawyer For O. J. Simpson, Dies at 59 ג'נר היא טרנסג'נדרית ובתקופת נישואיה ליוטון עדיין הייתה בארון.